钦定古今图书集成/历象汇编/庶征典/第089卷 > 后唐
## 钦定古今图书集成/历象汇编/庶征典/第089卷 > 后唐

### 庄宗同光元年旱

按《五代史唐庄宗本纪》不载。　按《册府元龟》，“同光元
年四月，即位于魏州，时正月不雨，至是人心忧恐。洎
宣赦之夕，降雨弥溥，耒耜满野，上下欢康。十二月庚
寅，自冬无雪，差官分道禜于百神。”

同光二年，旱。

按《五代史唐庄宗本纪》，不载。　按《册府元龟》，二年二
月，“自冬不雨，命祷百神。”三月，敕：“时雨稍愆，差官祈祷。”
十二月戊寅，敕：“节及杪冬，稍衍时雪，须命祈祷，以济
农功。宜令有司差官，分命祈祭诸神庙。”

同光三年，旱。

按《五代史唐庄宗本纪》，不载　按《册府元龟》，三年正
月戊午，时雨稍愆。命兴唐府差官分祷祠庙。二月辛
丑，帝祈雨于郭伯神祠。四月丁卯，敕：“时雨稍愆，恐妨
农事，须命祈祷，冀遂丰登。宜令差官分道祈祷百神。”
癸酉，祖庸院奏：“时雨少愆，恐伤宿麦，兼虑有妨耕稼。
请诸道州府，依法祈祷。”从之。辛巳，敕：“亢阳稍甚，祈祷
未征，将致感通，难避劳扰。宜令河南府于府门造五
方龙，集巫祷祭，徙市。”五月壬子，敕：“时雨尚未沾足，宜
令河南府徙市，闭坊门，依法画龙，置水祈请。令宰臣
于诸寺烧香。”戊申，帝幸龙门之广化寺，开佛塔请雨。

### 明宗天成元年旱

按《五代史唐明宗本纪》。不载。　按《册府元龟》，“天成元
年五月辛未，以时雨稍愆，分命朝臣祷祠岳渎。
天成二年，旱。”

按《五代史唐明宗本纪》，不载。　按《册府元龟》，二年六
月癸未，宣宰臣于诸寺祈雨，辛丑，敕：“近以时雨稍愆恐伤禾稼，爰命祈祷，果获感通，宜令本官各于本处
赛谢。”

天成三年，旱。

按《五代史唐明宗本纪》。不载。　按《册府元龟》。三年十
二月。以十月至是月少雪。命公卿散祈于祠庙。
天成四年旱。

按《五代史唐明宗本纪》，不载　按《册府元龟》，四年二
月甲子，车驾归京，宿于中牟县，百官诣行宫起居，各
赐酒食。上谓侍臣曰：“麦田稍旱，朕以暗祷祈。”乙丑，届
郑州，雨三日，百辟称贺。十二月丙午，中书舍人程逊
奏：“三冬未降时雪，请命臣僚虔申祈祷。”从之。

### 长兴元年旱

按《五代史唐明宗本纪》。不载。　按《册府元龟》。长兴元
年四月甲辰。敕“自夏以来，稍愆时雨。宜差官祈祷。”
长兴二年旱。

按，《五代史唐明宗本纪》：“二年四月乙卯，以旱，赦流罪
以下囚。”

按《册府元龟》二年三月敕：“自春以来，稍愆时雨，宜分
命朝臣祈祷。”四月乙巳，帝幸龙门寺祈雨，至晚还宫。
乙卯，敕：“久愆时雨，深疚予心，虽遍虔祈，犹未溥足。宜
广推恩之道，更敷恤物之怀，贵获感通，必彰灵应。宜
令诸道州府，各委长吏亲问刑狱，省察冤滥。应见禁
囚徒，除犯死刑外，馀尽时疏放。除省司主持诸色人
等，见别指挥三司商量，或有情可矜悯，或非欺罔积
年，致有逋悬，各具分析，续行敕命，并公私债负，放至
秋熟填纳。今年取者，不在此限。”

按《十国春秋·楚衡阳王世家》：“长兴三年秋七月，湖南
大旱，马希声命闭南岳及境内诸神祠门，竟不雨。
长兴四年，旱。”

按《五代史唐明宗本纪》。不载　按《册府元龟》。长兴四
年七月壬午敕。“时雨稍愆。虑伤时稼。分命朝臣祷禜
诸神。”

### 废帝清泰元年旱

按《五代史唐废帝本纪》。清泰元年十二月，幸龙门旱
按《册府元龟》，元年六月丙子，诸内外差官祈雨。自去
年秋不雨，冬无雪。帝初至至德宫，雨数寸。至是旱，京
师暍死十数人。帝命韩昭裔开广化寺三藏塔。是夕
雨至三寸。丁酉，以久旱，京师酷热，自七日至十三日，
暍死者数百。道路死者相望。帝深悯恻，日遣中使往
龙门广化寺祷雨，百僚奔走祠宇，至十三日雨四寸。
七月己亥，分命宰臣百僚诣祠庙祈雨。甲辰，幸龙门
佛寺祷雨，至晚还宫。又诏以京畿旱，遣供奉官贺守
图汤王庙，取圣水。泽州西界有析城山，山巅有池，水
侧有汤庙，土人遇旱取水祷雨多验。先是，帝忧旱甚，
房暠言圣水可以致雨故也。十一月辛亥，诏曰：“朕君
于人上，烛理不明。自冬初迄今，未降密雪，或虞愆伏，
灾及黎民，宜令宰臣百僚分诣诸祠坛祈告。”十二月
戊子，以自冬无雪，诏宰臣虑文纪祈嵩、岳。庚寅，幸龙
门广化寺，开无畏塔祈雪，自卯至申时还宫。又侍御
史陈保极上疏：“元冬告谢，密雪未零。窃虑今夏龙德
启图，銮旌赴阙，拥十万众，临九重城。詟怖龙神，震惊
方位。致瘥札为沴，风雨失时。请在京诸寺观置迎年
消灾资福安土地龙神道场。”优诏从之。甲午，诏曰：“李
元龟官处法司，次当候对，以稍愆于时雪，请特降于
优恩。初则以贬谪官亡殁外州，乞容归葬；次则以亡
殁者儿孙绝嗣，请本处瘗埋。宜依所陈，颁告诸道。”
清泰二年，旱。

按《五代史唐废帝本纪》。不载　按《册府元龟》，二年三
月丙申。诏宰臣姚𫖮告蒿岳。右丞陈韬光告亳州太
清宫祈雨。四月壬午。以京畿旱。命宰臣卢文纪告太
微宫太庙。姚𫖮告蒿岳。十二月癸未。诏曰：“阴阳爽候。
时雪稍愆。分命臣僚诣祠庙祈请。”　又按《册府元龟》。
李慎仪为考功员外郎，清泰二年上言，“今春已来。稍
愆雨泽，陛下念稼穑之重，深宵旰之忧，倍轸圣心，遍
走群望。盈尺则告瑞于元朔，如膏则润浃于暮春，可
卜丰穰，动谐向应。请天下凡祠宇有益于人者，下本
处常令修饰，冀集弘庥。”从之。

清泰三年，旱。

按《五代史唐废帝本纪》。不载　按《册府元龟》。三年正
月戊戌。以自去冬少雪。幸龙门广化寺。开无畏师塔
祈祷。三月庚寅。诏曰：“时雨稍愆。宜分命朝臣祠庙祈
祷。”五月庚午。诏曰：“时雨稍愆。颇伤农稼。”分命朝臣祈
祷。居数日，以庶官祷请不虔。乃命宰臣卢文纪祷太
微宫姚𫖮崇道宫马裔孙清宫。嵩岳又无雨。帝问宰
臣愆伏之故，文纪等奏曰：“愆伏之本，《洪范》有其说，若
考较往代，理义相违。臣等思之，此盖时数，若求于政
失，则兵战之气生阴霖，扰攘之气生蝗旱，稍近理也。
自顷皇祚甫宁，征求过当，虽宸念疾心，事不获已，无
足论其变沴也。”帝俯首而已。七月，丁亥，同华言：自夏
不雨，京畿旱。遣供奉官杜绍怀往析城《山取圣水》。

===后晋===

### 高祖天福元年旱

按《五代史高祖本纪》，不载。　按《册府元龟》：“天福元年
十二月辛卯，以自秋不雨，经冬无雪，命群官散祷山
川。”

天福二年，旱。

按《五代史晋高祖本纪》。不载　按《册府元龟》。“二年十
二月甲辰。幸相国寺祈雪。”

天福三年，旱。

按，《五代史晋高祖本纪》：“三年八月己丑，蠲水旱民税。
天福四年旱。”

按《五代史。晋高祖本纪》。不载　按陆游《南唐书烈祖
本纪》。“昇元三年。自五月不雨。至于闰七月。”

天福六年，旱。

按《五代史。晋高祖本纪》。不载　按陆游《南唐书。烈祖
本纪》。“昇元五年八月。遣使振贷黄州旱伤户口。”
天福七年。旱。

按《五代史晋高祖本纪》。不载　按《册府元龟》。“七年三
月壬戌。以春旱。分命朝臣诣寺观神祠祷雨。丁丑。诏
宰臣冯道等于开元诸寺及紫极宫祈雨。”

### 出帝天福八年旱

按《五代史晋出帝本纪》，不载。　按《册府元龟》，“少帝天
福八年五月癸巳，敕以久愆时雨，遣宰臣冯道等诸
寺观虔祷。其馀祠庙，仍下开封府遍差官祷之。甲辰，
敕以飞蝗作沴，膏雨久愆，应三京邺都诸道州府见
禁囚人，除十恶行劫诸杀人者，及伪行印信，合造毒
药官吏犯赃外罪者，减一等，馀并放。内有欠官钱者，
宜令三司酌量与限出监征理。”乙巳，幸相国寺祈雨。

### 开运三年旱

按《五代史晋出帝本纪》，不载。　按《册府元龟》，开运三
年二月壬戌，敕：“令以渐及春农，久愆时雨，深虑囹圄，
或有滞淹，宜恤刑章，用召和气。其诸道州府见禁人
等，并须据罪轻重，疾速断遣，仍限半月内有断遣讫
奏。”四月己未，以久旱，命宰臣赵莹与群官祷雨。戊寅，
帝幸相国寺祈雨。